b'\n_START_ARTICLE_\nAmbra\n_START_PARAGRAPH_\nAmbra, pilkoji ambra (lot. Ambra grisea, Ambre gris)\xc2\xa0\xe2\x80\x93 kieta, degi, va\xc5\xa1k\xc4\x85 primenanti med\xc5\xbeiaga, susidaranti j\xc5\xabros \xc5\xbeinduoli\xc5\xb3 ka\xc5\xa1alot\xc5\xb3 vir\xc5\xa1kinamajame trakte. Aptinkama pl\xc5\xabduriuojanti j\xc5\xabroje ar i\xc5\xa1mesta ant kranto tropin\xc4\x97se \xc5\xa1alyse, Japonijoje. Auk\xc5\xa1tai vertinama parfumerijos pramon\xc4\x97je gaminant brangius kvepalus.\n_START_SECTION_\nSavyb\xc4\x97s\n_START_PARAGRAPH_\nAmbros gabalai b\xc5\xabna \xc4\xafvairi\xc5\xb3 form\xc5\xb3, sveriantys nuo keliolikos gram\xc5\xb3 iki de\xc5\xa1im\xc4\x8di\xc5\xb3 kilogram\xc5\xb3. Med\xc5\xbeiagos tankis 900\xe2\x80\x93920 kg/m\xc2\xb2. Mink\xc5\xa1t\xc4\x97ja rankose, tirpsta esant 62\xc2\xa0\xc2\xb0C, sudarydama gelton\xc4\x85 klamp\xc5\xb3 skyst\xc4\xaf. Esant 100\xc2\xa0\xc2\xb0C virsta baltais garais. Ambra degi, gerai tirpsta spirite, eteriniame ir riebaliniame aliejuose, ta\xc4\x8diau netirpsta vandenyje._NEWLINE_B\xc5\xabdama \xc5\xa1vie\xc5\xbeia yra mink\xc5\xa1ta, juodos ar pilk\xc5\xa1vos spalvos, pasi\xc5\xbeymi nemaloniu i\xc5\xa1mat\xc5\xb3 kvapu. J\xc5\xabros vandens ir \xc5\xa1viesos poveikyje ilgainiui tampa rusvos ar \xc5\xa1viesiai pilkos spalvos, kiet\xc4\x97ja, kvapas \xc4\xafgauna nauj\xc5\xb3 savybi\xc5\xb3, mink\xc5\xa1t\xc4\x97ja, darosi saldoku, muskusiniu. I\xc5\xa1valyta ir i\xc5\xa1d\xc5\xbeiovinta ambra \xc4\xafgauna nauj\xc5\xb3 savybi\xc5\xb3, tampa nuo juodos iki auksin\xc4\x97s ir baltos spalv\xc5\xb3 (pastarosios labiausiai vertinamos)._NEWLINE_Specifin\xc4\xaf ambros kvap\xc4\x85 apsprend\xc5\xbeia cholesterinui pagal sud\xc4\x97t\xc4\xaf artimo ambreino triterpeninio spirito oksidacijos produktai. Be to, ambroje yra natrio chlorido, kalcio fosfato, alkaloid\xc5\xb3, benzoin\xc4\x97s r\xc5\xabg\xc5\xa1ties. Apie 70\xc2\xa0% ambr\xc4\x85 sudaran\xc4\x8di\xc5\xb3 komponent\xc5\xb3\xc2\xa0\xe2\x80\x93 nelak\xc5\xabs politerpeniniai junginiai: ambreinas, cholesterinas, epikoprostanolas. Jie tarnauja kvap\xc5\xb3 fiksatoriais, nes sulaiko ant odos lakias aromatines med\xc5\xbeiagas, sul\xc4\x97tina j\xc5\xb3 i\xc5\xa1garavim\xc4\x85 i\xc5\xa1 aromatinio mi\xc5\xa1inio.\n_START_SECTION_\nIstorija\n_START_PARAGRAPH_\nSenov\xc4\x97s Egipte ambr\xc4\x85 degindavo kaip smilkalus, \xc5\xa1iais laikais\xc2\xa0\xe2\x80\x93 cigaret\xc4\x97ms aromatizuoti. Senov\xc4\x97s kinai ambr\xc4\x85 vadino \xe2\x80\x9edrakono seili\xc5\xb3 aromatu\xe2\x80\x9c. Juodosios mirties pandemijos Europoje laikme\xc4\x8diu \xc5\xbemon\xc4\x97s tik\xc4\x97jo, kad gabal\xc4\x97lio ambros ne\xc5\xa1iojimasis su savimi gal\xc4\x97jo apsaugoti nuo maro, mat ambros aromatas nustelbdavo supan\xc4\x8dio oro kvap\xc4\x85, kuris, kaip buvo tikima, gal\xc4\x97davo sukelti mar\xc4\x85. Be to, \xc5\xa1i\xc4\x85 med\xc5\xbeiag\xc4\x85 naudojo maistui pagardinti, kai kas j\xc4\x85 laik\xc4\x97 afrodiziaku. Viduram\xc5\xbeiais europie\xc4\x8diai vartojo ambr\xc4\x85 gydymo tikslams._NEWLINE_Ret\xc4\x85 ir brang\xc5\xb3 gamtin\xc4\xaf produkt\xc4\x85 \xc5\xa1iais laikais da\xc5\xbeniausiai pakei\xc4\x8dia sintetiniai ambros analogai.'